CELEX: 32018D1887
Language: et
Date: 2018-11-30 00:00:00
Title: Komisjoni rakendusotsus (EL, Euratom) 2018/1887, 30. november 2018, millega muudetakse otsust 90/176/Euratom, EMÜ, millega lubatakse Prantsusmaal jätta käibemaksupõhiste omavahendite baasi väljaarvutamisel arvesse võtmata teatavat liiki tehinguid ning kasutada teatavaid ligikaudseid arvestusi (teatavaks tehtud numbri C(2018) 7866 all)

4.12.2018   
               
               
                  ET
               
               
                  Euroopa Liidu Teataja
               
               
                  L 308/47
               
            
         KOMISJONI RAKENDUSOTSUS (EL, Euratom) 2018/1887,
         30. november 2018,
         millega muudetakse otsust 90/176/Euratom, EMÜ, millega lubatakse Prantsusmaal jätta käibemaksupõhiste omavahendite baasi väljaarvutamisel arvesse võtmata teatavat liiki tehinguid ning kasutada teatavaid ligikaudseid arvestusi
         
            
               (teatavaks tehtud numbri C(2018) 7866 all)
            
         
         (Ainult prantsuskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Aatomienergiaühenduse asutamislepingut,
         võttes arvesse nõukogu 29. mai 1989. aasta määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta, (1) eriti selle artikli 6 lõike 3 teist taanet,
         olles konsulteerinud omavahendite nõuandekomiteega
         ning arvestades järgmist:
         
                     (1)
                  
                  
                     Nõukogu direktiivi 2006/112/EÜ (2) artikli 371 kohaselt võib Prantsusmaa jätkata selle direktiivi X lisa B osas nimetatud tehingute maksust vabastamist selles liikmesriigis 1. jaanuaril 1978 kehtinud tingimuste kohaselt. Selle artikli kohaselt tuleb kõnealuseid tehinguid arvesse võtta käibemaksupõhiste omavahendite baasi kindlaksmääramisel.
                  
               
                     (2)
                  
                  
                     Komisjoni otsusega 90/176/Euratom, EMÜ (3) anti Prantsusmaale luba muu hulgas kasutada direktiivi 2006/112/EÜ X lisa B osa punktis 8 osutatud avalik-õiguslike asutuste korraldatava veevarustuse puhul käibemaksupõhiste omavahendite baasi väljaarvutamisel teatavaid ligikaudseid arvestusi.
                  
               
                     (3)
                  
                  
                     26. aprilli 2018. aasta kirjas taotles Prantsusmaa komisjonilt luba kasutada direktiivi 2006/112/EÜ X lisa B osa punktis 8 osutatud avalik-õiguslike asutuste korraldatava veevarustuse puhul käibemaksupõhiste omavahendite baasi väljaarvutamisel kindlat protsendimäära vahebaasist. Prantsusmaa on tõendanud, et vahebaasi suhtes kohaldatav protsendimäär on püsinud aastatel 2012–2016 stabiilsena. Luba kasutada kõnealuste tehingute puhul kindlaid protsendimäärasid vähendaks veelgi käibemaksupõhiste omavahendite baasi väljaarvutamisega kaasnevat halduskoormust. Seepärast tuleks Prantsusmaal lubada kasutada avalik-õiguslike asutuste korraldatava veevarustuse puhul käibemaksupõhiste omavahendite baasi arvutamiseks kindlat protsendimäära.
                  
               
                     (4)
                  
                  
                     Läbipaistvuse ja õiguskindluse huvides on asjakohane loa kohaldatavust ajaliselt piirata.
                  
               
                     (5)
                  
                  
                     Seepärast tuleks otsust 90/176/Euratom, EMÜ vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsusesse 90/176/Euratom, EMÜ lisatakse artikkel 2c:
            
               
                  „Artikkel 2c
                  Erandina käesoleva otsuse artikli 2 lõikest 3 lubatakse Prantsusmaal käibemaksupõhiste omavahendite baasi arvutamisel alates 1. jaanuarist 2018 kuni 31. detsembrini 2020 direktiivi 2006/112/EÜ X lisa B osa punktis 8 osutatud tehingute puhul kasutada protsendimäära 0,02 % vahebaasist.“
               
            
         
         
            Artikkel 2
            Käesolev otsus on adresseeritud Prantsuse Vabariigile.
         
         
            Brüssel, 30. november 2018
            
               
                  Komisjoni nimel
               
               
                  komisjoni liige
               
               Günther OETTINGER
            
         
         
            (1)  EÜT L 155, 7.6.1989, lk 9.
         
            (2)  Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, 11.12.2006, lk 1).
         
            (3)  Komisjoni 23. märtsi 1990. aasta otsus 90/176/Euratom, EMÜ, millega lubatakse Prantsusmaal jätta käibemaksupõhiste omavahendite baasi väljaarvutamisel arvesse võtmata teatavat liiki tehinguid ning kasutada teatavaid ligikaudseid arvestusi (EÜT L 99, 19.4.1990, lk 22).